b'\n_START_ARTICLE_\nSt. Eystein kirke (Kristiansund)\n_START_PARAGRAPH_\nSt. Eystein kirke er en katolsk kirke i Kristiansund kommune, M\xc3\xb8re og Romsdal. Kirken ligger sentralt p\xc3\xa5 Kirkelandet, n\xc3\xa6r sentrum av byen. Den ble vigslet 25. mai 1958 av biskop Johannes R\xc3\xbcth._NEWLINE_Kirken er menighetskirke for katolikkene i kommunene p\xc3\xa5 Nordm\xc3\xb8re, og den ligger under Trondheim stift av Den katolske kirke. Sogneadministrator og prest for menigheten er pastor Dominic Nguyen Van Thanh (fra 1. august 2017)._NEWLINE_Kirken har adresse Flintegata 5.\n_START_SECTION_\nForhistorie\n_START_PARAGRAPH_\nI 1932 ble det f\xc3\xb8rste katolske kapellet innviet i Kristiansund. Det ble brukt blant annet av de katolske nonnene tilh\xc3\xb8rende ordenen Karl Borromeuss\xc3\xb8strene, som fra 1934 drev f\xc3\xb8destue i byen. Den katolske menigheten i Kristiansund ble opprettet i 1934, og b\xc3\xa5de menighet og kapell fikk navn etter St. Eystein. B\xc3\xa5de kapellet og presteg\xc3\xa5rden brant ned til grunnen da Kristiansund ble bombet i 1940.'